Søndag morgen klokken otte blev den 30-årige fundet i strandkanten ved Furreby af en motionsløber. Joggeren troede i første omgang, at det var en dukke, der lå i strandkanten, men da han kom tættere på kunne han se, at det var liget af en voksen mand, hvorefter han alarmerede politiet. - Han var ilde tilredt efter at have ligget i havet i halvanden måned, men han blev identificeret i et ligsyn i morges ud fra hans påklædning, hans tatoveringer og hans signalement i øvrigt, siger Steffen Andersen, der er vicepolitikommissær ved Hjørring Lokalpoliti til TV2/Nord. Den 30-årige blev meldt savnet sammen med en 56-årig, efter de to fiskere var sejlet ud fra Rødhus tilbage i starten af april i år. Få dage efter de to fiskere forsvandt, blev eftersøgningen indstillet, da man ikke længere forventede at finde de to mænd i live. Kort efter blev liget af det 56-årige Bjarne Jensen fra Pandrup fundet. - Familien er lettede over, at sagen nu kan afsluttes, selv om den fik en trist afslutning, siger Steffen Andersen.

Referat:
Liget af den 30-årige Søren Kristoffersen fra Kaas er i weekenden blevet fundet på standen ved Furreby nord for Løkken.